**David Guion** (s. 30. syyskuuta 1967) on ranskalainen jalkapallovalmentaja ja entinen puolustaja. Helmikuusta 2022 lähtien hän on toiminut Girondins Bordeaux'n päävalmentajana.

Ura
---

Guion aloitti pelaajauransa Lillen organisaatiossa ja nousi reservijoukkueen kautta edustusmiehistöön kaudella 1988/89. Hän pelasi kahdella ensimmäisellä kaudellaan suhteellisen säännöllisesti, mutta putosi kaudella 1990/91 penkille ja siirtyikin kauden jälkeen SCO Angersin. Guion kuului seuran avainpuolustajien joukkoon ja pääsi kauden 1992/93 päätteeksi juhlimaan nousua pääsarjaan. Kausi 1993/94 jäi Guionin uran viimeiseksi liigatasolla, ja hän esiintyi Angersin alakerrassa 26 ottelussa. Kauden jälkeen hän siirtyi Sedaniin, josta ura jatkui Ligue 2 -tasolla FC Mulhousen ja Red Starin joukkueissa. Uransa kaksi viimeistä kautta Guion pelasi Istres'ssä ja lopetti uransa vuonna 2001.

Valmennusuransa Guion aloitti kaudella 2010/11 Chambéryn päävalmentajana. Hän luotsasi amatöörijoukkueen Ranskan cupissa sensaatiomaisesti puolivälieriin pudottaen matkalla FC Sochaux'n, Stade Brestin ja AS Monacon. Kauden jälkeen Guion siirtyi AS Cannesin päävalmentajaksi. Hän erosi tehtävästään kuitenkin jo tammikuussa 2012. Helmikuussa 2012 hänestä tuli loppukaudeksi US Boulognen apuvalmentaja.

Kesällä 2012 Guion siirtyi Stade Reimsin organisaatioon reservijoukkueen valmentajaksi. Huhtikuussa 2016 Guion toimi lyhyen aikaa Reimsin edustusjoukkueen päävalmentajana Olivier Guéganin potkujen jälkeen. Kesällä 2017 hänet nostettiin uudelleen Reimsin päävalmentajaksi. Debyyttikaudellaan Guion luotsasi Reimsin Ligue 2:n mestariksi ja joukkue nousi kahden kauden tauon jälkeen pääsarjatasolle.

Guionin johdolla Reims säilytti sarjapaikkansa ja sijoittui yllättäen liigassa kahdeksanneksi, mikä oli seuran historian paras sijoitus. Kaudella 2019/20 Reims jatkoi hyviä esityksiään Guionin alaisuudessa ja sijoittui maaliskuussa koronapandemian vuoksi päättyneellä kaudella kuudenneksi. Seura selvisi sijoituksensa myötä Eurooppa-liigan karsintoihin. Europelit päättyivät kuitenkin jo karsintatappioon Fehérvárille. Kausi 2020/21 oli Guionin aikakauden heikoin ja Reims sijoittui liigassa sijalle 14. Kauden jälkeen Guion jätti seuran.

Helmikuussa 2022 Guionista tuli Ligue 1:n viimeiseksi juuttuneen Girondins Bordeaux'n päävalmentaja. Guionin debyyttiottelussa Bordeaux pelasi 1–1 tasapelin AS Monacon kanssa.

Meriitit
--------

* Ligue 2:n mestaruus: 2018

Lähteet
-------

1. ↑  CANNES : GUION NOMMÉ (Arkistoitu – Internet Archive) Mercato365. 20.7.2011. Viitattu 22.6.2018. (ranskaksi)
2. ↑  David Guion quitte l'AS Cannes Nice-Matin. 2.1.2012. Viitattu 22.6.2018. (ranskaksi)
3. ↑  BOULOGNE : DAVID GUION ENTRAÎNEUR-ADJOINT (Arkistoitu – Internet Archive) Football365. 7.2.2012. Viitattu 22.6.2018. (ranskaksi)
4. ↑  David Guion Football Database. Viitattu 22.6.2018. (englanniksi)
5. ↑  Reims: David Guion, un nouvel entraîneur avec beaucoup d'ambitions
6. ↑  Ligue 2 : Reims champion et promu en Ligue 1 Europe 1. 20.4.2018. Viitattu 22.6.2018. (ranskaksi)
7. ↑  Ligue 1 : David Guion quittera Reims à la fin de la saison L'Equipe. 16.4.2021. Viitattu 20.7.2021. (ranskaksi)
8. ↑  David Guion, nouvel entraîneur de Bordeaux : « Cette mission me semblait faite pour moi » L'Equipe. 18.2.2022. Viitattu 21.2.2022. (ranskaksi)
9. ↑  Bordeaux draw with Monaco on Guion debut Ligue 1.com. 20.2.2022. Viitattu 21.2.2022. (englanniksi)

  


|  |  |  |
| --- | --- | --- |
| Edeltäjä:**Michel Der Zakarian** | **Stade Reimsin päävalmentaja**2017–2021 | Seuraaja:**Óscar** |

|  |  |  |
| --- | --- | --- |
| Edeltäjä:**Vladimir Petković** | **Girondins Bordeaux'n päävalmentaja**2/2022– | Seuraaja:**–** |